《偶读易兑卦衍朋友之义送历阳广文倪耕道应渊》
元代·方回

易象丽泽兑，朋友以讲习。
设官为之师，义取互相益。
六位六爻画，分明如六人。
君子不可疏，小人不可亲。
初以刚居一，不与四为应。
和兑未有疑，吉士故可信。
二以刚居中，承三其人柔。
孚兑内不感，有吉无悔尤。
六三柔失位，其凶曰来兑。
来兑欲媚我，妄说政可外。
九以刚居四，六处三五间。
商度久乃决，在恶三之奸。
五象师之位，刚德既中正。
上比六见剥，愿勿信彼佞。
极说不知已，引三之柔类。
此道未光大，正人所遐弃。
一令而民说，燮调奠乾坤。
一言朋友说，师道亦云尊。
大哉说之道，惟以刚为主。
师友相与间，柔佞谨勿取。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。